હાલ ટ્રેન્ડ કરી રહેલાં તમામ ગીતોમાં તેનું ધમાકેદાર સંગીત બહુ અગત્યનું છે. સંગીત તો આ પહેલાંનાં અનેક ગીતોમાં પણ સારું એવું હિટ હતું. તો પછી આ ગીતોમાં એવું અલગ શું છે? ટોપટેન ગીતોના એકમાત્ર સંગીતકાર મયૂર નાડિયા આ બાબતે ખુલાસો કરતાં કહે છે, ‘અમારાં ગીતો ચાલ્યાં તેની પાછળ સૌથી મોટું કારણ અમારી ટીમ છે. યોગ્ય લાયકાત અને આવડત ધરાવતા લોકો એકસાથે આવ્યાં તેનું આ પરિણામ છે. રહી વાત મારા સંગીતની તો મેં એ વાતનું ખાસ ધ્યાન રાખ્યું છે કે મારું સંગીત વાગતાંની સાથે જ સાંભળનારના મનમાં એક ઉત્સાહનો સંચાર કરે. બીમાર માણસ પણ એ સાંભળીને થિરકવા મજબૂર થાય એવા સંગીતનો હું આગ્રહ રાખતો હોઉં છું. જેનો મેં મારાં ગીતોમાં ભરપૂર ઉપયોગ કર્યો છે. એટલે જ તમે જોઈ શકો છો કે ગીત ભલે કરુણ હોય, છતાં તે આગળ જતાં એક ચોક્કસ ડાન્સ રિધમ પર આવી જશે. આ જાણીજોઈને કરાયેલો ફેરફાર છે જે કામ કરી ગયો છે.’